**DSV præsenterer tilfredsstillende resultat i 2023**

I et miljø med aftagende efterspørgsel og normaliserende fragtmarkeder leverede DSV solide resultater for 2023. Bruttofortjenesten faldt med 13,4 % og EBIT før særlige poster med 27,4 % i forhold til 2022. Disse resultater stemmer overens med vores forventninger oven på et ekstraordinært stærkt 2022.

01-02-2024



**Hovedbudskaber**

* Den generelle afmatning i den globale handel havde en negativ indflydelse på Air & Sea-divisionen, der rapporterede et fald i EBIT før særlige poster på 33,1 % i forhold til 2022. Solutions realiserede et fald på 10,7 %, og Road-divisionen leverede et EBIT-resultat på niveau med 2022.
* Group CEO Jens Bjørn Andersen træder tilbage med effekt fra i dag, og Jens H. Lund tager over som ny Group CEO. I tråd med selskabets successionsplan har DSV foretaget ændringer i direktionen og Group Executive Committee. Det nye ledelsesteam vil sammen med Jens H. Lund arbejde videre med og levere på selskabets strategiske målsætninger.
* I en verden med geopolitisk usikkerhed og udfordrede forsyningskæder er DSV klar til at hjælpe kunderne og fastholder sin ambition om at vokse hurtigere end markedet. DSV har gennem flere opkøb opbygget et solidt fundament for organisk vækst, og M&A er stadig en vigtig del af selskabets strategi.
* DSV’s klimamål for 2030 er blevet godkendt af Science Based Targets-initiativet (SBTi) i 2023. For at realisere disse ambitioner og på længere sigt nå målsætningen om net-zero har DSV udviklet et roadmap for de kommende års klimaindsats.





